สหกรณ์ออกตั๋วเงิน ฉกลูกค้าธนาคาร
ชสอ.ออกตั๋วเงินให้ดอกเบี้ยสูง 3.8-4% ระดมทุน 5,000 ล้าน เผยเศรษฐีโยกเงินฝากซื้อตั๋วสหกรณ์
14 มี.ค. 2559

ชสอ.ออกตั๋วเงินให้ดอกเบี้ยสูง 3.8-4% ระดมทุน 5,000 ล้าน เผยเศรษฐีโยกเงินฝากซื้อตั๋วสหกรณ์
นายเฉลิมพล ดุลสัมพันธ์ ประธานกรรมการชุมนุมสหกรณ์ออมทรัพย์แห่งประเทศไทย (ชสอ.) เปิดเผยว่า ชสอ.ได้ออกแคมเปญโครงการตั๋วสัญญาใช้เงินและเงินฝากประจำฉลองครบรอบ 100 ปีสหกรณ์ จ่ายดอกเบี้ยสูงกว่าธนาคารพาณิชย์ โดยตั๋วสัญญาเงินใช้และเงินฝากระยะเวลา 18 เดือน จ่ายดอกเบี้ย 3.5-3.8% ระยะเวลาฝาก 24 เดือน อัตราดอกเบี้ย 3.7-4% โดยเริ่มตั้งแต่วันนี้-29 เม.ย. 2559
ทั้งนี้ ตั้งเป้าหมายระดมเงินฝากครั้งนี้ 5,000 ล้านบาท เพื่อที่จะนำมาปล่อยเงินกู้ให้กับสมาชิกสหกรณ์นำไปใช้เสริมสภาพคล่องในการจ่ายปันผล และการนำเงินกู้ซึ่งดอกเบี้ยต่ำไปชำระหนี้ (รีไฟแนนซ์) ให้กับเจ้าหนี้สถาบันการเงินอื่น ซึ่งในเดือน ส.ค. 2559 กฎหมายลดการคุ้มครองเงินฝากของธนาคารพาณิชย์เหลือบัญชีละ 1 ล้านบาท ทำให้ผู้มีเงินฝากจำนวนมากหันมาซื้อตั๋วสัญญาใช้เงินของ ชสอ.มากขึ้น เพื่อกระจายความเสี่ยงและได้รับผลตอบแทนสูงกว่า
นายเฉลิมพล กล่าวว่า เมื่อวันที่ 8 มี.ค.ที่ผ่านมา กองทุนการเงินระหว่างประเทศ และธนาคารแห่งประเทศไทยได้เข้ามาพบ ชสอ. เพื่อหารือและทบทวนภาวะเศรษฐกิจไทยประจำปี 2559 (2016 Thailand’s Article IV Consultation) ทั้งนี้ไอเอ็มเอฟจะนำไปเป็นข้อมูลในการพัฒนาเศรษฐกิจและการคาดการณ์สภาวะทางเศรษฐกิจในอนาคต
ทั้งนี้ ชสอ.ได้รายงานถึงการบริหารจัดการการดำเนินงานของขบวนการสหกรณ์ไทย รวมถึงบทบาทของ ชสอ.ในด้านการพัฒนาตลาดการเงินและเป็นศูนย์กลางด้านการเงินให้กับสหกรณ์ออมทรัพย์ รวมทั้งเป็นที่ปรึกษาให้ความรู้เกี่ยวกับการบริหารงานและบริหารเงินให้กับสมาชิกสหกรณ์ แม้ว่าภาวะเศรษฐกิจไม่ดีแต่ก็ไม่ส่งผลกระทบกับการดำเนินงานของสหกรณ์ออมทรัพย์
“ปัจจุบันระบบสหกรณ์ออมทรัพย์มีหนี้ที่ไม่ก่อให้เกิดรายได้ (เอ็นพีแอล) เพียง 0.16% ซึ่งน้อยมาก เพราะว่าลูกหนี้สหกรณ์ส่วนใหญ่เป็นพนักงานเงินเดือนและมีการหักเงินชำระหนี้สหกรณ์ผ่านระบบเงินเดือน รวมทั้งมีเงินค่าหุ้นเป็นหลักประกัน ดังนั้นแทบจะไม่มีปัญหาหนี้เสียเลย” นายเฉลิมพล กล่าว